Lincoln College on yksi Oxfordin yliopiston 38 collegesta. Sen perusti vuonna 1427 Richard Fleming, Lincolnin piispa. Kuninkaallisen erioikeuden collegen perustamiseksi myönsi kuningas Henrik VI. Ruusujen sota 1400-luvulla uhkasi collegen olemassaoloa, sillä perustamisluvan oli myöntänyt Lancaster-sukuinen hallitsija. Collegen perusti toiseen kertaan piispa Thomas Rotherham, joka hankki vuonna 1478 kuninkaallisen erioikeuden York-sukuiselta hallitsijalta Edvard IV:ltä.